โยนกลอง‘หวยออนไลน์’คลังชิ่งให้บอร์ดฟันธงมา
คลังโยนเผือกร้อนออก “หวยออนไลน์” ให้บอร์ดสลากฯ ฟันธงมา ไม่ใช่ให้คลังออกคำสั่ง คาดเดือนนี้ยังไร้ข้อสรุป
3 เม.ย. 2555

คลังโยนเผือกร้อนออก “หวยออนไลน์” ให้บอร์ดสลากฯ ฟันธงมา ไม่ใช่ให้คลังออกคำสั่ง คาดเดือนนี้ยังไร้ข้อสรุป
แหล่งข่าวจากกระทรวงการคลัง เปิดเผยว่า คณะกรรมการสำนักงานสลากกินแบ่งรัฐบาลจะมีการประชุมภายใน 1-2 สัปดาห์นี้ มีวาระสำคัญเรื่องการเดินหน้าโครงการสลากแบบอัตโนมัติเลขท้าย 3 และ 2 ตัว หรือหวยออนไลน์ ใน 3 แนวทาง แนวทางแรก ให้จำหน่ายสลากแบบเลขท้าย 2 และ 3 ตัว เป็นแบบเดียวกับหวยบนดินที่เคยออกจำหน่ายในสมัยรัฐบาล พ.ต.ท.ทักษิณ ชินวัตร อดีตนายกรัฐมนตรี ซึ่งจะมีเกมให้เลือก 5 เกม คือ 2 ตัวบนและล่าง 3 ตัวบนและล่าง และ 3 ตัวโต๊ด ซึ่งแนวทางนี้คาดว่าน่าจะใช้เวลาในการดำเนินการได้เร็วที่สุดภายใน 4-6 เดือนหลังจากที่กระทรวงการคลังเห็นชอบ
แนวทางที่ 2 คือ การออกสลากออนไลน์แบบ 6 ตัว ขณะที่แนวทางที่ 3 คือ การนำโควตาสลากการกุศล 6 ตัว มาออกเป็นออนไลน์ ส่วนแนวทางการ ออกสลากออนไลน์ 6 ตัวทั้งสองกรณีจะต้องใช้เวลามากกว่า 8 เดือน เพื่อทำการเขียนซอฟต์แวร์ใหม่ และเมื่อคณะกรรมการหารือได้ข้อสรุปว่าจะเลือกแนวทางไหนแล้วถึงจะเสนอข้อสรุปให้กับกระทรวงการคลังพิจารณาต่อไป
แหล่งข่าวเปิดเผยว่า ก่อนหน้านี้ทางสำนักงานสลากฯ ได้เคยเสนอทางเลือกทั้งสามแนวทางให้กับนายทนุศักดิ์ เล็กอุทัย รมช.คลัง พิจารณา แต่เมื่อทางกระทรวงการคลังได้นำเรื่องดัง กล่าวหารือกับทางสำนักงานเศรษฐกิจการคลัง (สศค.) พิจารณา ซึ่งปรากฏว่า สศค.พิจารณาแล้วเห็นว่าทางคณะกรรมการสำนักงานสลากฯ ควรพิจารณาหาทางเลือกที่เหมาะสมก่อนเสนอให้กระทรวงการคลังพิจารณา ไม่ใช่ให้กระทรวงการคลังเป็นผู้เลือก ทำให้เรื่องดังกล่าวต้องตีกลับมาที่คณะกรรมการสำนักงานสลากฯ อีกครั้ง
“ไม่แน่ใจว่าในการประชุมบอร์ดสลากฯ รอบนี้จะได้ข้อสรุปหรือไม่ เพราะที่ผ่านมาทางบอร์ดต้องการให้คลังส่งสัญญาณให้ชัดเจนว่าจะเลือกแนวทางไหน แต่สุดท้ายก็ไม่มีใครเลือกมาเรื่องจึงถูกโยนกันไปโยนกันมาตลอด” แหล่งข่าวเปิดเผย